**2ο ΔΗΜΟΤΙΚΟ ΣΧΟΛΕΙΟ**

**ΘΡΑΚΟΜΑΚΕΔΟΝΩΝ Θρακ/νες 12/11/2015**

 **Αγαπητοί γονείς,**

Υπάρχουν πράγματα που μπορεί να κάνει ο καθένας μας, για να γίνει ο κόσμος μας καλύτερος. Το πρόβλημα της διαχείρισης των απορριμμάτων είναι σίγουρα πολύπλοκο, αλλά όλοι γνωρίζουμε ότι η λύση του βρίσκεται στη δική μας συμμετοχή, σ’ αυτό που ονομάζεται «διαχωρισμός στην πηγή» και ανάκτηση των ανακυκλώσιμων υλικών. Κάτι τέτοιο έχει πολλαπλά οφέλη όπως τον περιορισμό της σπατάλης των φυσικών πόρων (με την ανάκτηση των πρώτων υλών), τη μείωση εκπομπών των αερίων, που εντείνουν το φαινόμενο του θερμοκηπίου, τη μείωση του κόστους διαχείρισης των απορριμμάτων στο ελάχιστο κ.ά

Ένα από τα μεγαλύτερα περιβαλλοντικά λάθη που δυστυχώς γίνεται είναι η απόρριψη του τηγανισμένου λαδιού (τηγανέλαιου) στην αποχέτευση. Εκτός από το περιβαλλοντικό ζήτημα, δημιουργούνται σοβαρά προβλήματα και στη λειτουργία των δικτύων αποχέτευσης.

**Γιατί τηγανέλαια ;**

Τα χρησιμοποιημένα μαγειρικά λάδια (τηγανέλαια), από κάποιο σημείο και μετά είναι ακατάλληλα για τηγάνισμα. Καθημερινά μεγάλες ποσότητες χρησιμοποιημένων τηγανέλαιων από σπίτια και εστιατόρια καταλήγουν στην αποχέτευση είτε στους κάδους απορριμμάτων προκαλώντας σοβαρές περιβαλλοντικές επιπτώσεις.

Τα τηγανέλαια που πετάμε στον νεροχύτη μας οδηγούνται στην αποχέτευση και από εκεί σε κάποια βιολογική μονάδα επεξεργασίας είτε στον υδροφόρο ορίζοντα, με αποτέλεσμα τη ρύπανση της θάλασσας και του υδροφόρου ορίζοντα.

Κάτι που πρέπει επίσης να γνωρίζουμε είναι ότι  η απόρριψή τους σε χωματερές, δημιουργεί μεγάλο κίνδυνο ανάφλεξης των σκουπιδιών!

**Ποιο λάδι ανακυκλώνεται;**

Μπορούμε να ανακυκλώσουμε οποιοδήποτε λάδι χρησιμοποιούμε στο σπίτι μας

για το μαγείρεμα και το τηγάνισμα, όπως σπορέλαια (ηλιέλαιο, αραβοσιτέλαιο, βαμβακέλαιο, φοινικέλαιο), ελαιόλαδο, πυρηνέλαιο κτλ. Αξίζει να σημειωθεί πως τα μηχανέλαια (ορυκτά λιπαντικά) ανακυκλώνονται με διαφορετική διαδικασία και δεν πρέπει να αναμιγνύονται με τα λάδια φυτικής προέλευσης.

Πρέπει να γνωρίζουμε ότι ένα λίτρο καμένου λαδιού, μολύνει ένα εκατομμύριο λίτρα νερού .

Ακόμα σημαντικότερο είναι ότι τα τηγανέλαια είναι μια εναλλακτική πρώτη ύλη για την παραγωγή βιοκαυσίμου (βιοντίζελ) που λύνει πολλά περιβαλλοντικά προβλήματα.

**Οφέλη από τη συλλογή και μετατροπή των τηγανέλαιων σε βιοντίζελ**

* Δεν ρυπαίνονται οι υδάτινοι πόροι και ο υδροφόρος ορίζοντας.
* Μειώνεται ο όγκος των απορριμμάτων που καταλήγουν στους Χ.Υ.Τ.Α
* Εξοικονομούνται φυσικοί πόροι

Το βιοκαύσιμο (βιοντίζελ) που παράγεται μέσω αυτής της διαδικασίας μπορεί να χρησιμοποιηθεί ανάμεικτο με πετρέλαιο θέρμανσης σε οικιακούς λέβητες ή σε πολυκατοικίες, ξενοδοχειακές μονάδες κλπ.

Η χρήση τηγανελαίων για την παραγωγή βιοντίζελ βοηθάει το περιβάλλον και την οικονομία της χώρας μας καθώς το βιοντίζελ το οποίο παράγεται :

* Έχει παραπλήσιες φυσικές ιδιότητες με το ντίζελ και μπορεί να χρησιμοποιηθεί σε διάφορες αναλογίες με αυτό.
* Μειώνει την εκπομπή των αερίων του θερμοκηπίου κατά 88% σε σχέση με το συμβατικό ντήζελ (έχει εκπομπές ρύπων κατά 40-50% χαμηλότερες από αυτές του ντίζελ)
* Βασικό πλεονέκτημα του βιοντίζελ είναι ότι βιοαδιασπάται , δεν είναι τοξικό, έχει σχεδόν μηδενική περιεκτικότητα σε θειάφι.
* Το βιοντίζελ που παράγεται δεν αναφλέγεται εύκολα (στους 125 βαθμούς Κελσίου έναντι 50 βαθμών για το συμβατικό) και άρα είναι ασφαλέστερο.
* Συμβάλει στην οικονομική δραστηριότητα της χώρας μας μέσω της μείωσης των εισαγωγών πετρελαίου.

**Τα χρησιμοποιημένα μαγειρικά λάδια, ανακυκλώνονται… δεν πετιούνται!**

**Τι κάνουμε ;**

Αυτό που μπορούμε να κάνουμε είναι να συγκεντρώνουμε τα τηγανέλαια σ’ ένα πλαστικό δοχείο και να το μεταφέρουμε στο σχολείο μας, όπου θα το αδειάζουμε στον ειδικό κάδο που έχει τοποθετηθεί στο προαύλιο.

Τα τηγανέλαια που θα συλλέγονται θα παραδίδονται σε ιδιωτική εταιρεία για την περεταίρω επεξεργασία τους. Τα έσοδα από τη δράση αυτή θα κατατίθενται στο Σύλλογο Γονέων του σχολείου μας ή σε κάποιο φιλανθρωπικό ίδρυμα.

Αγαπητοί γονείς,

Σκοπός αυτής της δράσης είναι όχι το οικονομικό όφελος αλλά η εμπλοκή των μαθητών στη διαδικασία αυτή και σε συνδυασμό με τις υπόλοιπες δράσεις ανακύκλωσης στο σχολείου (αλουμινένια κουτάκια, πλαστικά καπάκια, μπαταρίες) να μάθουν να είναι ενεργητικοί πολίτες στα σύγχρονα περιβαλλοντικά θέματα.

Νιώθουμε ότι είναι καθήκον μας να αφήσουμε έναν ειρηνικό κόσμο στις επόμενες γενιές που μας ακολουθούν και να αντικαταστήσουμε όσο περνάει από το χέρι μας τους πόρους που ξοδέψαμε και ξοδεύουμε, ώστε να μπορέσουν να χαρούν και οι επόμενοι πράγματα που εμείς θεωρήσαμε δεδομένα.

 Με εκτίμηση

 Ο Σύλλογος Διδασκόντων